Document ID: 32010R0925

UREDBA KOMISIJE (EU) št. 925/2010
z dne 15. oktobra 2010
o spremembi Odločbe 2007/777/ES in Uredbe (ES) št. 798/2008 o tranzitu skozi Unijo perutnine in perutninskih proizvodov iz Rusije
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 92/118/EGS z dne 17. decembra 1992 o zahtevah zdravstvenega varstva živali in javnozdravstvenega varstva, ki urejajo trgovino in uvoz v Skupnost za izdelke, ki niso predmet navedenih zahtev, določenih v posebnih pravilih Skupnosti iz Priloge A(I) k Direktivi 89/662/EGS, glede povzročiteljev bolezni pa v Direktivi 90/425/EGS (1), ter zlasti člena 10(2)(c) Direktive,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in vnos izdelkov živalskega izvora, namenjenih prehrani ljudi (2), in zlasti uvodnega stavka člena 8, prvega odstavka točke (1) člena 8 in člena 9(4)(c) Direktive,
ob upoštevanju naslednjega:
(1)
Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (3) določa pravila za uvoz v Unijo pošiljk mesnih izdelkov iz točke 7.1 Priloge I k Uredbi (ES) št. 853/2004 Evropskega parlamenta in Sveta z dne 29. aprila 2004 o posebnih higienskih predpisih za živila živalskega izvora (4) ter njihov tranzit skozi Unijo in skladiščenje v Uniji. Navedena odločba določa sezname tretjih držav in delov tretjih držav, iz katerih so dovoljeni tak uvoz, tranzit in skladiščenje, vzorce veterinarskih spričeval in spričeval o zdravstveni ustreznosti ter potrebne obdelave pri navedenih izdelkih.
(2)
Del 2 Priloge II k Odločbi 2007/777/ES določa seznam tretjih držav ali delov tretjih držav, iz katerih je dovoljen uvoz mesnih izdelkov in obdelanih želodcev, mehurjev in črev, ki so predmet različnih obdelav iz dela 4 navedene priloge.
(3)
Odločba 2007/777/ES določa, da morajo države članice zagotoviti, da pošiljke blaga, zajetega z navedeno odločbo, vnesene v Unijo, ki so takoj s tranzitom ali po skladiščenju namenjene v tretjo državo in niso namenjene uvozu v Unijo, prihajajo z ozemlja tretje države ali dela tretje države iz Priloge II k tej odločbi ter so bile minimalno obdelane za uvoz blaga iz te odločbe.
(4)
Uredba Komisije (ES) št. 798/2008 z dne 8. avgusta 2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (5) določa, da je uvoz nekaterega blaga v Unijo in njegov tranzit skozi Unijo dovoljen samo iz tretjih držav, ozemelj, območij ali kompartmentov s seznama tabele v delu 1 Priloge I k tej uredbi. Določa tudi zahteve veterinarskih spričeval za tako blago.
(5)
Rusija od Komisije zahteva, da dovoli tranzit skozi EU perutninskega mesa in proizvodov perutninskega mesa, ki so bili predmet splošne obravnave v skladu z delom 4 Priloge II k Odločbi 2007/777/ES.
(6)
Urad za prehrano in veterinarstvo je s pregledom v Rusiji dokazal, da pristojni veterinarski organ navedene tretje države zagotavlja ustrezna jamstva glede skladnosti s pravili Unije, ki so zahtevana za tranzit skozi Unijo navedenega blaga.
(7)
Zato je primerno, da se Rusijo navede v stolpec za mesne proizvode iz perutnine in gojene pernate divjadi (razen ratitov) v tabeli iz dela 2 Priloge II k Odločbi 2007/777/ES za tranzit skozi Unijo tistih proizvodov, ki so bili predmet splošne obdelave iz dela 4 te priloge.
(8)
Potrebno je tudi vključiti Rusijo na seznam tretjih držav iz dela 1 Priloge I k Uredbi (ES) št. 798/2008 za tranzit perutninskega mesa skozi Unijo.
(9)
Direktivo 2007/777/ES in Uredbo (ES) št. 798/2008 je zato treba ustrezno spremeniti.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Del 2 Priloge II k Odločbi 2007/777/ES se nadomesti z besedilom Priloge I k tej uredbi.
Člen 2
Del 1 Priloge I k Uredbi (ES) št. 798/2008 se nadomesti z besedilom Priloge II k tej uredbi.
Člen 3
Ta uredba začne veljati dvajseti dan po njeni objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. oktobra 2010

Labels: 17
5
0
3
6